**ჩრდილოეთი კაპლანდი** (ინგლ. Northern Cape, აფრ. Noord-Kaap, კოს. Mntla-Koloni, ტსვანა Kapa Bokone) — სამხრეთ აფრიკის რესპუბლიკის 9 პროვინციიდან ერთ-ერთი. ფართობის მხრივ იგი ყველაზე დიდი პროვინციაა ქვეყანაში, უკავია ტერიტორიის 30 %, გეოგრაფიულად მდებარეობს ქვეყნის ჩრდილო-დასავლეთ ნაწილში. პროვინციას დასავლეთიდან ესაზღვრება ატლანტის ოკეანე, სამხრეთიდან დასავლეთი კაპლანდი, ჩრდილოეთით ბოტსვანა და ნამიბია. მიუხედავად იმისა, რომ პროვინცია ტერიტორიით ყველაზე დიდია ქვეყანაში, მოსახლეობის რაოდენობის მხრივ მას უკავია უკანასკნელი ადგილი. პროვინციის ადმინისტრაციული ცენტრია — ქალაქი კიმბერლი.

გეოგრაფია და კლიმატი
--------------------

ჩრდილოეთი კაპლანდის პროვინცია – ფართობის მხრივ ყველაზე დიდია ქვეყანაში და ცოტათი აღემატება კიდეც ისეთ ქვეყანას, როგორიცაა გერმანია. ტერიტორიის დიდი ნაწილი მდებარეობს კარუს რეგიონში და ხასიათდება დანალექი ქანებით და დიაბაზური ნარევებით. პროვინციის სამხრეთი და სამხრეთ-აღმოსავლეთი საკმაოდ მაღალია (1200–1900 მეტრი). დასავლეთი ბორცვებიანი და მთიანი, აქ ჭარბობს გრანიტი და სხვა მეტამორფული ქანები. ცენტრალური რაიონები — შედარებით მოსწორებული და თანაბარია. პროვინციის ჩრდილოეთი ნაწილი მდებარეობს კალაჰარის უდაბნოს რაიონში, ამ ადგილებისათვის დამახასიათებელია წითელი ქვიშის დიუნები და უდაბნოს მცენარეულობა.

ჩრდილოეთი კაპლანდის პროვინციის კლიმატი საკმაოდ რბილი და მშრალია. ნალექების წლის საშუალო დონე იზრდება დასავლეთიდან აღმოსავლეთისკენ, პროვინციის საშუალო მაჩვენებელი შეადგენს 202 მმ-ს. ამავე დროს ზოგიერთ რაიონში მოდის 400 მმ-ზე მეტი რაოდენობის ნალექი, ხოლო ზოგიერთ რაიონში ეს მაჩვენებელი ძლივს აღწევს 20 მმ-მდე. ყველაზე უფრო მაღალი ტემპერატურა, არა მხოლოდ პროვინციაში, არამედ მთელ ქვეყანაში, შეინიშნება ნამიბიის საზღვრის გასწვრივ. ტემპერატურის მაქსიმუმი ზაფხულში შეადგენს 30 °С-ს, ხოლო ზოგჯერ 40 °С-საც აღწევს. ზამთრის ამინდი საკმაოდ ყინვიანი და მზიანია, ზოგიერთ რაიონში ტემპერატურა ზოგჯერ 0 °С-ს ქვემოთ ეშვება.

მოსახლეობა
----------

მოსახლეობის სიმჭიდროვე:
  <1 /კმ²
  1–3 /კმ²
  3–10 /კმ²
  10–30 /კმ²
  30–100 /კმ²
  100–300 /კმ²
  300–1000 /კმ²
  1000–3000 /კმ²
  >3000 /კმ²
ენები პროვინციაში:
  აფრიკაანსი
  ინგლისური
  კოსა
  ტსვანა
  არ არსებობს უპირატესი ენა
2011 წლის აღწერის მონაცემებით პროვინციის მოსახლეობა შეადგენს 1 145 861 ადამიანს. პროვინვიაში საკმაოდ დაბალი მოსახლეობის სიმჭიდროვეა (3,07 ად./კმ²). მოსახლეობის 53,8 % ლაპარაკობს აფრიკაანსის ენაზე, ხოლო ტსვანას ენაზე საუბრობს მოსახლეობის 33,1 %. ეთნიკური ჯგუფების მხრივ პროვინციის მოსახლეობის 50,4 % შავკანიანია, 40,3 % — ფერადკანიანი, 7,1 % — თეთრკანიანი და 0,7 % — აზიელი.

დიდი ქალაქები
-------------

**მოსახლეობა 50 000 და უფრო მეტი მაცხოვრებლით**

* კიმბერლი
* აპინგტონი

**მოსახლეობა 10 000 და უფრო მეტი მაცხოვრებლით**

* დუგლასი
* ბარკლი-უესტი
* კოულსბერგი
* დე-აარი
* იან-კემპდორპი
* კატუ
* კურუმანი
* პოსტმასბურგი
* პრისკა
* სპრინგბოკი
* ვიქტორია-უესტი
* უორენტონი

ადმინისტრაციული დაყოფა
----------------------

ადმინისტრაციული რუკა
ადმინისტრაციულად პროვინცია იყოფა 5 სასოფლო ოლქად:

* ნამაკვა (Namakwa)
* პიქსლი-კა-სემე (Pixley ka Seme)
* სიიანდა (Siyanda)
* ფრანსე-ბაარდი (Frances Baard)
* ჯონ ტაოლო გაეტსევე (John Taolo Gaetsewe)

ეკონომიკა
---------

პროვინციის ეკონომიკა დამყარებულია სასარგებლო წიაღისეულის მოპოვებაზე (პირველ რიგში ალმასების) და სოფლის მეურნეობაზე. პროვინციაში მდებარეობს ქვეყნის მნიშვნელობით მეორე სარკინიგზო კვანძი — დე-აარი.

სქოლიო
------

1. ↑  SouthAfrica.info.  დაარქივებულია ორიგინალიდან — 2016-11-21. ციტირების თარიღი: 2016-07-09.
2. 1 2  Statistics South Africa.  დაარქივებულია ორიგინალიდან — 2015-11-13. ციტირების თარიღი: 2016-07-09.
3. ↑  The languages of South Africa.  დაარქივებულია ორიგინალიდან — 2011-03-04. ციტირების თარიღი: 2016-07-09.

ვიკისაწყობში არის გვერდი თემაზე:
***ჩრდილოეთი კაპლანდი***

|  |  |  |  |  |
| --- | --- | --- | --- | --- |
| 

| ხ • გ • რ
სამხრეთ აფრიკის რესპუბლიკის პროვინციები |
| --- |
|  |
|  | 
აღმოსავლეთი კაპლანდი **·** გაუტენგი **·** დასავლეთი კაპლანდი **·** კვაზულუ-ნატალი **·** ლიმპოპო **·** მპუმალანგა **·** ფრი-სტეიტი **·** ჩრდილო-დასავლეთი **·** ჩრდილოეთი კაპლანდი |

 |